Κανονισμός (ΕΚ) αριθ. 2555/2000 της Επιτροπής

της 20ής Νοεμβρίου 2000

για τροποποίηση του κανονισμού (ΕΚ) αριθ. 2461/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου όσον αφορά τη χρήση των γαιών που βρίσκονται υπό καθεστώς προσωρινής παύσης καλλιέργειας για την παραγωγή πρώτων υλών που χρησιμεύουν στην παρασκευή, εντός της Κοινότητας, προϊόντων τα οποία δεν προορίζονται άμεσα για την κατανάλωση από τον άνθρωπο ή τα ζώα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1672/2000(2), και ιδίως το άρθρο 9,

Εκτιμώντας τα ακόλουθα:

(1) Ο τομέας του λίνου και της κάνναβης αναμορφώθηκε τελευταία. Ο κανονισμός (ΕΚ) αριθ. 1673/2000 του Συμβουλίου, της 27ης Ιουλίου 2000, περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών(3) προβλέπει ενίσχυση στη μεταποίηση των αχύρων του λίνου και της κάνναβης. Εξάλλου, τα δύο αυτά προϊόντα που προορίζονται για την παραγωγή ινών έχουν εισαχθεί στο καθεστώς στήριξης των παραγωγών ορισμένων αροτραίων καλλιεργειών και μπορούν συνεπώς να επωφεληθούν ενίσχυσης στην έκταση.

(2) Ο κανονισμός (ΕΚ) αριθ. 2461/1999 της Επιτροπής(4), όπως τροποποιήθηκε από τον κανονισμό (ΕΚ) αριθ. 827/2000(5), επιτρέπει την παραγωγή σπόρων λίνου και σπόρων κάνναβης στα εδάφη που βρίσκονται σε αγρανάπαυση υπό τον όρο ότι πρόκειται για σπόρους που προορίζονται για σκοπούς άλλους απο υφαντικούς. Το άρθρο 25 του κανονισμού ορίζει επακριβώς, εξάλλου, ότι οι πρώτες ύλες που απαριθμούνται στο παράρτημα Ι δεν μπορούν να επωφεληθούν άλλων χορηγουμένων στηρίξεων στο πλαίσιο των παρεμβάσεων που προορίζονται για τη ρύθμιση των γεωργικών αγορών. Όσον αφορά την κάνναβη, διαφαίνεται ότι οι ποικιλίες που χρησιμοποιούνται για την παραγωγή ινών είναι οι ίδιες με εκείνες που χρησιμοποιούνται για άλλες χρήσεις, πράγμα που μπορεί να δημιουργήσει δυσχέρειες κατά τους ελέγχους που αποσκοπούν στην εξακρίβωση της τήρησης του άρθρου 25 του κανονισμού (ΕΚ) αριθ. 2461/1999. Το πρόβλημα αυτό δεν υφίσταται στην περίπτωση του λίνου, δεδομένου ότι πρόκειται για διαφορετικές ποικιλίες. Με τις προϋποθέσεις αυτές, πρέπει να καταργηθούν οι σπόροι της κάνναβης από τον κατάλογο των πρώτων υλών που μπορούν να καλλιεργηθούν σε εκτάσεις που βρίσκονται σε αγρανάπαυση.

(3) Αφετέρου, το νέο καθεστώς για τον λίνο αφορά τον λίνο που προορίζεται για την παραγωγή ινών, πράγμα που συνιστά ευρύτερη έννοια απ' ό,τι η έκφραση "λίνος για υφαντική χρήση" που χρησιμοποιήθηκε μέχρι σήμερα στον κανονισμό (ΕΚ) αριθ. 2461/1999. Πρέπει, συνεπώς, να προσαρμοσθεί η ορολογία στο παράρτημα Ι του κανονισμού (ΕΚ) αριθ. 2461/1999.

(4) Το άρθρο 22 του κανονισμού (ΕΚ) αριθ. 2461/1999 ορίζει επακριβώς ότι οι πρώτες ύλες που απαριθμούνται στο παράρτημα ΙΙ μπορούν να καλλιεργηθούν σε εκτάσεις που βρίσκονται σε αγρανάπαυση, με την προϋπόθεση ότι η τελική τους χρήση θα είναι η παρασκευή ενός των προϊόντων που απαριθμούνται στο παράρτημα ΙΙΙ.

(5) Το παράρτημα ΙΙ του κανονισμού (ΕΚ) αριθ. 2461/1999 προβλέπει τη δυνατότητα να καλλιεργούνται πολυετή φυτά όπως το Miscanthus sinensis σε εκτάσεις που βρίσκονται σε αγρανάπαυση. Με βάση αυτές τις νέες πληροφορίες, διαφαίνεται ότι αυτό το πολυετές φυτό, αφού τεμαχισθεί, μπορεί να χρησιμοποιηθεί ως στρωμνή για άλογα ή για στρωμνή για την ξήρανση ή το καθάρισμα φυτών, πράγμα που συνιστά χρήση για άλλους λόγους εκτός από τη διατροφή σύμφωνα με το στόχο του κανονισμού (ΕΚ) αριθ. 2461/1999.

(6) Με τις προϋποθέσεις αυτές, πρέπει να τροποποιηθεί το παράρτημα ΙΙΙ του κανονισμού (ΕΚ) αριθ. 2461/1999 για να προστεθεί αυτή η νέα χρήση του Miscanthus sinensis.

(7) Η επιτροπή διαχείρισης σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2461/1999 τροποποιείται ως εξής:

1. Στο παράρτημα Ι, η περιγραφή των προϊόντων στον κωδικό ΣΟ ex 1204 00 90 αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

2. Στο παράρτημα Ι, διαγράφεται ο ακόλουθος κωδικός ΣΟ:

">ΘΕΣΗ ΠΙΝΑΚΑ>"

3. Στο παράρτημα ΙΙΙ, μετά την ενδέκατη περίπτωση προστίθεται η ακόλουθη περίπτωση:

"- Miscanthus sinensis που υπάγεται στον κωδικό ΣΟ 0602 90 51, τεμαχισμένο, που προορίζεται να χρησιμοποιηθεί ως στρωμνή για άλογα, για οργανική λίπανση, πρόσθετο για τη βελτίωση κοπροχωμάτων, στρωμνή για την ξήρανση και το καθάρισμα φυτών."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Νοεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 1.

(2) ΕΕ L 193 της 29.7.2000, σ. 13.

(3) ΕΕ L 193 της 29.7.2000, σ. 16.

(4) ΕΕ L 299 της 20.11.1999, σ. 16.

(5) ΕΕ L 101 της 26.4.2000, σ. 21.